39. schôdza NR SR - 6.deň - B. popoludní
Dátum: 2025-09-17
Poslanec: Tankó, Viliam (SLOVENSKO)
Druh vystúpenia: Vystúpenie v rozprave

Ďakujem za slovo. Budem krátky, lebo však ste nám skrátili ten čas na vystúpenie. A ako konštatoval kolega Hargaš, tak áno, máte strach diskutovať a tak k tej veci. Áno, Slovensko je zadlžene viac než kedykoľvek predtým, len už, prosím, prestaňte po dvoch rokoch používať mantru Matovič, Ódor, Heger, lebo v tomto prípade neplatí, že stokrát opakovaná lož bude pravdou. Nie je to tak, sami to viete, ľudia to vedia a je nám to jasné, že ste rezignovali na to, aby Slovensko napredovalo. Konsolidovať musíme určite, ale otázka znie, že kto má konsolidovať, teda kto má šetriť a podľa tejto vlády a pána ministra Kamenického to majú byť bežní ľudia, on si to predstavuje tak, že doma si budeme variť džem. Pán minister, prosím vás, prestaňte takýmto spôsobom brať ľuďom dôstojnosť. Nie je to dôstojné a nie je to hodné fakt takého politika, ako ste aj vy. Takže po schválení tejto konsolidácie budú občania opäť šetriť na vládne limuzíny, na predražené nákupy, na haciendy, áno, aj na tie zlaté vane. Každý z nás vie, že ekonomická situácia je vážna, ale ak sa pozrieme na to, čo táto vláda sľubovala a čo dnes predvádza, rozdiel je priepastný. Sľubovali ste stabilitu, lacné potraviny, lacné energie, áno, aj to už často spomínané maslo malo byť lacnejšie, ale nie je. Pravidelne chodím aj ja do obchodu, s rodinkou nakupujeme, sme trojčlenná rodina a pre nás napr. drobný nákup bez problémov stojí aj 100 eur, čo nie je málo peňazí, aj to ideme tak do obchodu, že predtým už manželka prelistuje leták, že čo kde je v akcii, aby sme nejaké peniaze ušetrili, aby sme potom vedeli pre tú našu maličkú dcéru zabezpečiť lepšiu budúcnosť. Sľubovali ste aj odborné riešenia, úplnú prestavbu charakteru štátu. A výsledok? Schôdze máme raz za čas, toto je, tuším, tretia riadna schôdza v tomto roku, výbory nefungujú, a prečo nefungujú? Lebo na ne nechodíte jednoducho. Ministrom sa stáva ktokoľvek, kto má aspoň tisíc followerov na sociálnych sieťach a vládni poslanci po hlasovaniach, prepáčte za výraz, ale doslova sa zvracajú, doslova zvracajú, aby sa z nich potom stali ministri či štátni tajomníci. Tých je mimochodom viac, ako sme mali športovcov, slovenských športovcov na letnej olympiáde, a ten pomer je 35 : 28. Z olympiády sme mali jednu medailu, ťažko vydretú a zaslúženú, a vy si takú nezaslúžite, vy si zaslúžite medailu hanby. A keď sme už pri tej, pri tých, pri tom športe, tak si predstavte futbalový tím s päťdesiatimi, s päťdesiatjedna hráčmi na ihrisku, ako by to vyzeralo. Bol by chaos a presne takto vyzerá aj náš, naša vláda s tridsiatimi piatimi štátnymi tajomníkmi a šestnástimi ministerstvami. Priveľa ľudí, priveľa našich ľudí, minimum výsledkov a obrovské náklady. Namiesto efektívnej práce chaos, byrokracia a rozhadzovanie peňazí. Rozhadzujete peňazí občanov Slovenska, rozhadzujete budúcnosť našich detí. Ale tie peniaze pritom tu boli. Z eurofondov sme dostali až 25 mld. eur. To sú obrovské zdroje, ktoré mali, mohli zmeniť Slovensko, cesty, nemocnice, školy a mohol by som pokračovať. A aký je výsledok? Opäť, rozpadnuté mosty, neexistujúca diaľnica z Bratislavy do Košíc, chátrajúce nemocnice, zariadenia sociálnych služieb na pokraji kolapsu. Zato sa darilo papalášom, ktorí si za eurofondy postavili haciendy maskované ako ubytovacie zariadenie pre turistov. A potom je tu to, čo sa chystáte spraviť živnostníkom, ťažko pracujúcim ľuďom. Už dnes ľudia mnohí majú dve alebo aj tri roboty a veľmi sa musia snažiť preto, aby uživili svoje rodiny, aby zabezpečili lepšiu budúcnosť pre svoje deti, aby mali, mohli žiť dôstojne v našej krajine. Tu vy tým živnostníkom, teraz sme si, teraz si ho predstavme teda, ktorý zarobí mesačne 200 eur, vy im od júla ´26 budete musieť, bude musieť pre štát zaplatiť 130 eur na odvody, inými slovami, zaplatí viac štátu, než mu ostane vo vrecku. Toto nie je konsolidácia, toto je likvidácia. Likvidujete ľudí, ktorí sa snažia, ktorí tvoria hodnoty. Toto je vláda, ktorá oberá slabých a nikdy nešetrí na sebe. Bol tu návrh na zmrazenie poslancov, na platov poslancov, neboli, nezahlasovali ste a tvrdili ste, že to je populizmus. Možno pre vás, pre nás to je malé gesto, ktoré malo byť ako prvé schválené pred tým, ako začneme konsolidovať. Táto vláda garantovala stabilitu a sociálne istoty. Istota je to, že ľudia tie opasky, ktoré hovoríte, že musia si utiahnuť, už majú dvakrát obtočené okolo pása. A istota je to, že nemáme žiadne sociálne spravodlivo, nedočkáme sa sociálnej spravodlivosti, mladí ľudia sa nevedia osamostatniť, nemajú dostupné hypotéky, nevedia si zabezpečiť bývanie, čo je základom, základom toho, aby si mohli založiť rodinu, aby populácia na Slovensku rástla, aby ľudia nechodili do zahraničia, hej. A vy namiesto toho devastujete živnostníkov a zamestnancov, chudobní budú ešte chudobnejší a presne takto vyzerá ožobračovanie Slovenska. Na záver ešte mi dovoľte, troška aby som ostal pozitívny, nič netrvá večne, chvalabohu. Ani vaše vládnutie nebude večné, vy to viete, my to vieme, vedia to ľudia po celom Slovensku a to nám dáva nádej a ľuďom odkazujem, že vydržme, lebo dosah na zmenu máme, máme blízko. Ďakujem. (Potlesk.)